Illum l-ambaxxaturi għall-UE qablu dwar abbozz ta' skeda ta' kwoti tariffarji (TRQs) li l-UE ser tapplika wara l-Brexit. L-iskeda issa ser ikollha tiġi maqbula mal-Parlament Ewropew qabel ma din issir liġi tal-UE. Il-ħruġ tar-Renju Unit mill-UE għandu implikazzjonijiet lil hinn mir-relazzjoni bilaterali bejn l-UE u r-Renju Unit, b'mod partikolari fir-rigward tal-impenji tagħhom skont il-Ftehim li Jistabbilixxi l-Organizzazzjoni Dinjija tal-Kummerċ (WTO). Il-kwantitajiet eżistenti tat-TRQs tal-UE marbuta mad-WTO għal prodotti agrikoli, industrijali u tal-ħut ġew stabbiliti fuq il-bażi li r-Renju Unit huwa stat membru tal-UE u jifforma parti mis-suq tal-UE. Huwa għalhekk meħtieġ li jiġi rifless il-fatt li l-iskeda tad-WTO tal-UE mhux ser tibqa' tapplika għar-Renju Unit wara l-ħruġ tiegħu mill-UE. L-aġġustament tat-TRQs tal-UE marbuta mad-WTO jinvolvi t-tqassim tal-kwantitajiet eżistenti bejn ir-Renju Unit u l-UE, abbażi ta' mudelli kummerċjali preċedenti. L-UE ser ikollha tidħol f'negozjati mal-imsieħba tad-WTO għal kull waħda minn dawn il-kwoti tariffarji. Madankollu, fl-interess li jinżammu ċ-ċarezza u l-prevedibbiltà fis-sistema kummerċjali multilaterali, l-UE teħtieġ li tkun tista' tipproċedi b'mod unilaterali għat-tqassim tal-kwoti tariffarji għall-perjodu bejn il-ħruġ tar-Renju Unit mill-UE u l-konklużjoni ta' ftehim finali fi ħdan id-WTO. Ara t-test maqbul hawnhekk Il-Kunsill awtorizza l-ftuħ ta' negozjati mal-membri tad-WTO dwar aġġustamenti marbuta mal-Brexit (stqarrija għall-istampa, 26/06/2018)